Ondersoek na brand by skool vir dowes byna afgehandel | Maroela Media
Die Noordwes Sekondêre Skool vir Dowes in ligte laaie. Foto: Twitter
Die Menseregtekommissie (MRK) het Vrydag gesê sy ondersoek na die brand by die Noordwes Sekondêre Skool vir Dowes in Leeudoringstad in Augustus verlede jaar, is byna voltooi. Drie leerlinge is in dié brand dood.
Isaac Mangena, woordvoerder van die kommissie, het gesê die ondersoek is van stapel gestuur om onder meer te bepaal of die brandwaarskuwingstelsel by die skool in werking was en of enige skoolbeampte aan diens was ten tyde van die brand.
Maroela Media het vroeër berig drie meisies is dood en 53 ander beseer toe die brand in die vroeë oggendure van 24 Augustus uitgebreek het.
"Die kommissie is bewus dat die SAPD ook sy eie ondersoek doen na die oorsaak van die leerders se dood en die MRK verwelkom hierdie ondersoek. Ons ondersoek is byna afgehandel en ons sal binnekort die bevindinge daarvan bekendmaak," het Mangena gesê.
Volgens Mangena word bewerings van 'n personeeltekort by die Meerhof spesiale skool in Hartbeespoort naby Brits ook ondersoek. "Ons kry nie by Meerhof die samewerking wat ons nodig het nie, wat baie teleurstellend is. Ons is daarom besig om dagvaardings voor te berei om die departement te dwing om sy samewerking te gee," het hy gesê.
"As daar 'n personeeltekort by die skool is, dink net wat sal gebeur as iets gebeur soos wat by die Noordwes Sekondêre Skool vir Dowes gebeur het. Dit sal 'n tragedie wees."
Hy het gesê die MRK het die mandaat om die regte van persone met gestremdhede te bevorder en te beskerm. "Die kommissie glo meer moet gedoen word om te verseker dat kinders met gestremdhede dwarsoor die land nie net gehalte onderrig ontvang nie, maar dat hul veiligheid ook gewaarborg is."
Die Noordwes-onderwysdepartement was nie beskikbaar vir kommentaar oor die beweerde personeeltekort by Meerhof nie.
Ek sal graag die inhoud van daardie verslag wil sien. Dit is bv die eerste verskoning wanneer 'n krisis by so 'n staats instansie ontstaan waar kinders versorg word. (personeel tekort.) Sulke kinders moet 24 uur per dag onder toesig wees en versorg word. Dit is eerder 'n geval van personeel wat nie hul diensvoorwaardes nakom nie. Toesighouers wat nie opgewasse is om met personeel te werk nie, of die ander tameletjie, indien dissiplinêre prosedures teen 'n beampte ingestel word, word so 'n beampte deur sy Unie verteenwoordiger beskerm. Dan moet daar gekyk word na ingestalleerde brand alarms. was dit… Lees meer »